Gee mekaar nog 'n kans | Netwerk24
Gee mekaar nog 'n kans
Deur Stephan Joubert 11 Julie 2018 00:00
Godsdienstiges gaan jou die een of ander tyd teleurstel. Hulle is immers ook net mense, soos jyself. Hulle is nie van foutvrye materiaal of vlekvrye staal gemaak nie. Hulle struikel dikwels, net soos jy.
Soms het hulle 'n af dag. Dan kan jy nie gló hulle tree op soos wat hulle optree nie. Dit gaan jou teleurstel.
Vir seker is jy reg as jy meen hulle moes beter getuies van die Here wees. Loshande moet ons dit almal wees. Ons is nie daar waar die Here ons wil hê nie. Ons almal het voete van klei.
Gelukkig gee die Here nie so maklik op met ons soos wat party van ons met mekaar opgee nie. Daar is immers 'n bordjie langs elkeen van ons se lewe met die woorde: "In permanente aanbou van die Here."
Genadiglik begin God gedurig van voor af met ons. Al stel ons Hom en ander mense teleur, is daar altyd 'n nuwe kans by God te vind. Kom ons leef ook so ruimhartig teenoor ander.